সাজেকে হামে আরেক শিশুর মৃত্যু, আক্রান্ত ২ শতাধিক
রাঙ্গামাটির বাঘাইছড়ি উপজেলায় হামে আরও এক শিশুর মৃত্যু হয়েছে। তার নাম নিকেতন চাকমা (১৫)।







মঙ্গলবার রাত ৮টার দিকে উপজেলার সাজেক ইউনিয়নের দুর্গম বেটলিং এলাকায় ওই শিশুর মৃত্যু হয়। এ নিয়ে ওই এলাকায় হামে ৯ শিশুর মৃত্যু হলো। আক্রান্ত হয়েছে আরও দুই শতাধিক। এর মধ্যে গত ৫ দিনের ব্যবধানে ১১ গ্রামে নতুন করে দেড়শতাধিক শিশু হামে আক্রান্ত হয়।




সাজেক ইউপি চেয়ারম্যান নেলশন চাকমা যুগান্তরকে এ তথ্য নিশ্চিত করেছেন।
তিনি জানান, সাজেকের দুর্গম এলাকায় হামের প্রাদুর্ভাব বেড়ে যাওয়ায় সেখানে স্বাস্থ্য বিভাগ নিয়মিত চিকিৎসা দিচ্ছে। এর মধ্যেই মঙ্গলবার চিকিৎসাধীন নিকেতন চাকমা নামে এক শিশুর মৃত্যু হয়।
চিকিৎসাধীন সর্বশেষ ২৩ মার্চ প্রাণ হারায় সাজেক ইউনিয়নের লুঙথিয়ানপাড়ার খেতবালা ত্রিপুরা (১৩) নামে এক শিশু।  গত ২২ মার্চ প্রাণ হারায় গোরাতি ত্রিপুরা (৯)। এর আগে একই মাসের ব্যবধানে আরও প্রাণ হারায় ৬ শিশু।
এ বিষয়ে উপজেলা স্বাস্থ্য কর্মকর্তা ইসতেখার আহম্মদ যুগান্তরকে বলেন, হামে আক্রান্ত সাজেকের দুর্গম বেটলিং এলাকায় হাম রোগে নিকেতন চাকমা নামে আরও এক শিশুর মৃত্যু হয়। বাঘাইছড়ি উপজেলা স্বাস্থ্য কর্মকর্তা মো. ইফতেখার আহমদের নেতৃত্বে একটি চিকিৎসক দল যায় আক্রান্ত এলাকায়।
পরে অরুণপাড়াসহ পাঁচটি গ্রামে হামে আক্রান্ত শিশুদের চিকিৎসা ও সেবা দেয়া হয়। আক্রান্ত শিশুদের শরীর থেকে নমুনা সংগ্রহ করে পাঠানো হয়েছে, ঢাকা স্বাস্থ্য অধিদফতরের পরীক্ষাগারে। 
পরীক্ষায় হাম শনাক্ত হয়। এ ছাড়া উন্নত চিকিৎসায় ২৫ মার্চ বিজিবি ও সেনাবাহিনীর ব্যবস্থাপনায় চিকিৎসার জন্য হেলিকপ্টারে চট্টগ্রাম মেডিকেল কলেজ হাসপাতালে পাঠানো হয়েছে হামে আক্রান্ত ৫ শিশুকে।

রাঙ্গামাটির বাঘাইছড়ি উপজেলায় হামে আরও এক শিশুর মৃত্যু হয়েছে। তার নাম নিকেতন চাকমা (১৫)।